เสี่ยปู่-นเรศลูบคมตลาดทุน
วานนี้ทีมงาน “ข่าวหุ้นธุรกิจ” ได้นั่งจับเข้าคุยกับนักลงทุนรายใหญ่ในตลาดหุ้น 2 ท่าน
3 ธ.ค. 2558

ธนะชัย ณ นคร
 
วานนี้ทีมงาน “ข่าวหุ้นธุรกิจ” ได้นั่งจับเข้าคุยกับนักลงทุนรายใหญ่ในตลาดหุ้น 2 ท่าน
1.เสี่ยปู่ – สมพงษ์ ชลคดีดำรงกุล
และ 2.คุณนเรศ งามอภิชน
กรณีของคุณนเรศ ส่วนตัวก็เคยแอบสงสัยว่า ทำไมไม่มีใครเรียกเขาว่า “เสี่ย” ทั้งๆ ที่พอร์ตลงทุนของเขาไก่กาซะที่ไหน มูลค่าหลายพันล้านบาท
ผมก็เลยไม่ใช้คำว่าเสี่ยนำหน้าคุณนเรศ
เพราะหากอ่านหรือฟังแล้ว อาจไม่ค่อยคุ้นหูคุ้นตาซักเท่าไหร่
เราถามกับคุณนเรศ ว่า มองตลาดหุ้นๆ ไทยตอนนี้เป็นอย่างไร
เขาบอกว่า มันยังมีความไม่ชัดเจนหลายๆ เรื่อง เช่น รอผลประชุมเฟด และการประชุมของธนาคารกลางยุโรป (ECB)
ตลาดหุ้นก็เลยซึมๆ แกว่งตัวในกรอบแคบๆ อย่างที่เห็น
แล้วหุ้นกลุ่มสื่อสารล่ะ…?
เขาก็บอกว่า เดิมนั้น คิดว่ามูลค่าการประมูลน่าจะอยู่ที่ 2 หมื่นล้านบาท แต่พอเลยมาถึง 4 หมื่นล้านบาท ทำให้นักลงทุนมองว่า สูงเกินไปหรือไม่
จึงต้องรอความชัดเจนว่า รายได้ที่ได้จาก 4G เป็นอย่างไร คุ้มกันไหม ถึงจะตัดสินใจว่าจะเข้าลงทุนหรือไม่
ส่วนการปรับพอร์ต (ลด) ลงทุนนั้น ตอนนี้เขาไม่ได้ปรับอะไร ของเสี่ยปู่ก็ไม่ได้ปรับ
“ของผมและเสี่ยปู่ก็ยังเป็นบวกอยู่…”
“เสี่ยยักษ์ (พอร์ต) ก็เป็นบวก…”
เราหันมาคุยกับเสี่ยปู่ มองหุ้นตัวไหนเจ๋งๆ บ้าง
เสี่ยปู่บอกว่า AOT (บมจ.ท่าอากาศยานไทย) และบอกอีกว่า “จะเติบโตได้อีกมาก”
เหตุผลของเสี่ยปู่ มองว่าในช่วงที่การเมืองมีปัญหาหนักๆ การท่องเที่ยวยังเติบโต หรือในวงภาวะเศรษฐกิจไม่ดีนัก ตัวเลขท่องเที่ยวก็ยังขยายตัวได้
เสี่ยปู่บอกว่า ตอนนี้เขามี AOT อยู่ในพอร์ต
“หุ้นตัวนี้ดี” เสี่ยปู่สรุปเนิบๆยิ้มเล็กๆ
และมาถึงหุ้น WHA หรือ บริษัท ดับบลิวเอชเอ คอร์ปอเรชั่น จำกัด (มหาชน) ที่ความร้อนยังไม่จางหาย
เสี่ยปู่บอกว่า หุ้นตัวนี้ เขาถือมาตั้งแต่ขายไอพีโอ ที่ผ่านไม่ได้ขายออกไป เพราะพื้นฐานยังดี เติบโตได้…
ส่วนราคาที่ร่วงลงไป ก็เป็นไปตามข่าว
แต่พื้นฐานไม่ได้เปลี่ยน!!
ขณะที่คุณนเรศ บอกว่า กองทุนอาจจะขายออกมา ขณะที่นักลงทุนบุคคลมักจะถูกมองว่าเป็นคนขาย
สรุปแล้วทั้งคุณนเรศ และเสี่ยปู่ยืนยันว่า ไม่ได้ขาย (ทิ้ง) หุ้น WHA เคยถือหุ้น WHA ไว้อย่างไร ก็ยังคงอยู่แบบนั้น ซึ่งเสี่ยปู่กล่าวสั้นๆ เช่นเดิมว่า “หุ้น WHA ดียังเติบโตได้”
เสี่ยปู่บอกด้วยว่า หุ้นอย่าง SAWAD และ WORK ตอนนี้ก็ยังอยู่ในพอร์ต
โดยเฉพาะหุ้น SAWAD นั้น ถือมาตั้งแต่ไอพีโอ (6.90 บาท) และจะยังถือต่อไป เพราะเสี่ยปู่มองว่า “ยังเติบโตได้”
ยิ่งขยับไปลงทุนเวียดนาม ก็จะยิ่งเติบโต
เสี่ยปู่มองว่า SAWAD จะยังคงเติบโตได้ในระดับสูง หรือ 40-50% ในช่วง 4-5 ปีข้างหน้า
ส่วนกำไรปีนี้ น่าจะอยู่ที่ 1,300-1,400 ล้านบาท (ปี 2557 SAWAD กำไรสุทธิ 854 ล้านบาท)
ซึ่งตรงนี้เสี่ยปู่พูดนะครับ ไม่ใช่ผู้บริหารของ SAWAD พูด แต่เขากล่าวชมผู้บริหารของบริษัทว่า “เก่ง” ทั้งคุณดวงใจ และคุณธิดา แก้วบุตตา
แต่คนที่เก่งสุดคือ คุณฉัตรชัย แก้วบุตตา (คุณพ่อคุณดวงใจ และคุณธิดา)
หุ้นอีกตัวที่เสี่ยปู่กล่าวถึงคือ WORK เพราะมองว่าเป็นผู้นำในดิจิตอลทีวี
ส่วนคุณนเรศก็บอกว่า ตัวเขานั้นยังคงชื่นชอบหุ้น TPIPL และ VGI ด้วยเหตุผลเดียวกันคือ จะมีการเติบโตที่ดี
ฟังดูแล้วสไตล์การลงทุนในหุ้นของทั้งคุณนเรศ และเสี่ยปู่ จะดูหุ้นที่เป็น Growth Stock ซึ่งจะแตกต่างกับ “เสี่ยยักษ์” ที่เน้นลงทุนหุ้นเทิร์นอะราวด์
ในภาวะที่ตลาดหุ้นไม่ดี
ก็ยังมีหุ้นดีๆ อยู่ (ในมุมมองเสี่ย)